ტანჟერი

ტანჟერი (არაბ. طنجة‎‎, ესპ. Tánger) — ნოღა დო ონიშოლი ოორუე მაროკოს, გიბრალტარიშ საროტიშ წყარპიჯის. ტანჟერ-ტეტუან-ელ ჰოსეიმაშ რეგიონიშ ადმინისტრაციული ცენტრი. მახორობა 947,952 ადამიერი (2014). ოორუე მაროკოშ ოვაჭარე-ოტრანსპორტე დო სატრანზიტე ცენტრი. ნოღას გიმაჩამალო გიშმუღჷ უმენტაშო ციტრუსეფი, ორტვინობა, ჩხომიშ დო ხილიშ კონსერვეფი. ოჭკომალიშ, საფეიქრე, ცემენტიშ ხერეჭუაშ საწარმოეეფი. 1965 წანას ტანჟერიშ ონიშოლშე გიშერთჷ გიშაკერზაფილ ზონაქ, სოდე ოვაჭარე ოპერაციეფი ვებეგრებუ საბაჟე გინოგაფუეფით. რკინაშარათ არსხუაფუ ნოღა ფესის. ტანჟერიშ გოხოლუას რე ოერეფოშქაშე შანულობაშ აეროპორტი. ნოღა დარსხუეს ფინიკიალ კოლონისტეფქ ჯვ. წ. II ვითოშწანურაშ ბოლოს. ჯვ. წ. I ოშწანურაშე რომს ქუდაჸუნჷ. V ოშწანურას ქიდიჸუნეს ვანდალეფქ, VI ოშწანურას — ბიზანტიაქ, VIII ოშწანურაშ დაჭყაფუს — არაბეფქ. ნოღა რდჷ ოორუე მაროკოშ ართ-ართი თარი ეკონომიკური დო კულტურული ცენტრი. 1471 წანას ქეშიჸოთ პორტუგალიაქ. 1661 წანას, გეგნორთჷ ინგლისიშ ხეშა, 1684 წანას, კჷნ ქაკათჷ მაროკოს დო გინირთჷ მაროკოშ სახენწჷფოშ ართ-ართი ნანანოღათ. 1912 წანას, მაროკოშ იმპერიალისტური დორთუალაშ შედეგო ტანჟერი მუში მოხურგე ტერიტორიათ სპეციალური რეჟიმიშ ზონათ გეგშერთჷ. 1940-1945 წანეფს ქიდიჸუნჷ ესპანეთიქ. ლიტერატურა ქორთული სხუნუეფიშ ენციკლოპედია, ტ. 9, ხს. 655, ქართი, 1985 წანა.